**Εισήγηση του Προέδρου Εφετών Τσαλαπόρτα Αντώνιου έτσι όπως παρουσιάστηκε στην εκδήλωση της Επιτροπής Επαγγελματικής Κατάρτισης και Επιμόρφωσης Δικηγόρων του ΔΣΘ σε συνεργασία με τον Σύλλογο Μεταπτυχιακών Φοιτητών και Υποψ. Διδακτόρων Νομικής ΑΠΘ με θέμα :**

**« *Επίκαιρα θέματα στο δίκαιο της αποζημίωσης από τροχαία ατυχήματα*»**

**στις 15 Ιουνίου 2016**

**ΕΙΣΗΓΗΣΗ**

**Βασικά ζητήματα διαφορών για ζημιές από αυτοκίνητα**

**και την ασφάλιση τους**

Αντί προλόγου

Τα τροχαία ατυχήματα αποτελούν σε όλο τον κόσμο σοβαρότατο πρόβλημα δημόσιας υγείας. Στην Ελλάδα οι θάνατοι από τροχαία ατυχήματα είναι σχεδόν δυο φορές πιο συχνοί απ’ ότι παγκοσμίως. Κάθε χρόνο συμβαίνουν στη χώρα μας 22.000 περίπου τροχαία ατυχήματα, που έχουν  ως αποτέλεσμα το θάνατο 2.000 ανθρώπων και  τον  τραυματισμό άλλων 32.000. Δηλαδή κάθε χρόνο εξαφανίζεται μια ολόκληρη κωμόπολη από το χάρτη της Ελλάδας. Το τραγικό αυτό γεγονός γίνεται ακόμα χειρότερο αν υπολογίσει κανένας ότι πέρα από τους θανάτους πολλοί  από τους τραυματίες μένουν ανάπηροι, και μάλιστα σε μικρή ηλικία. Τα τροχαία ατυχήματα έχουν σοβαρές συνέπειες τόσο για το άτομο όσο και  για την κοινωνία. Για το άτομο η απώλεια της ίδιας της ζωής του αλλά και ο τραυματισμός του που συνεπάγεται ενδεχόμενη αναπηρία για όλη του τη ζωή. Το τροχαίο ατύχημα μπορεί να προκαλέσει ψυχικά τραύματα και να επηρεάσει τις προσωπικές σχέσεις και την επαγγελματική σταδιοδρομία ενός ανθρώπου. Συνέπειες θα υπάρχουν επίσης για την οικογένεια και τους συγγενείς των θυμάτων, κυρίως με την ύπαρξη ψυχολογικών τραυμάτων. Τα τροχαία ατυχήματα δεν τα δημιουργεί η κακιά ώρα ή η κακοτυχία. Είναι αποτέλεσμα πολλών παραγόντων. Υπεύθυνοι είναι τόσο οι οδηγοί όσο και οι πεζοί. Αίτια αναφερόμενα σε οδηγούς είναι η υπερβολική ταχύτητα, το αντικανονικό  προσπέρασμα, η παραβίαση του σηματοδότη και κυρίως το ότι οδηγούν αφού  πρώτα έχουν καταναλώσει μεγάλες ποσότητες αλκοόλ.   Αξιοσημείωτο είναι να αναφέρουμε εδώ ότι με 40  γραμμάρια αιθυλικής αλκοόλης ένα άτομο βάρους 70 κιλών καθίσταται ανίκανο για οδήγηση. Για να γίνει κατανοητό το παράδειγμα σημειώστε ότι ένα ποτήρι μπύρα περιέχει 13 γραμμάρια αιθυλικής αλκοόλης. Αίτια αναφερόμενα σε πεζούς είναι ότι δεν υπακούουν είτε σε σήμα τροχονόμου είτε σε σήμα φωτεινού σηματοδότη, δε βαδίζουν στο πεζοδρόμιο ή στις διαβάσεις και διασχίζουν απότομα και απερίσκεπτα το δρόμο. Συνέπεια αυτών των δυσμενών αποτελεσμάτων είναι να καλούνται τα δικαστήρια αστικά και ποινικά να δώσουν λύσεις και διεξόδους. Φαινομενική και μόνο η απλότητα των υποθέσεων. Στην έρευνα τους προκύπτει σειρά από πολύπλοκα νομικά θέματα, του ουσιαστικού και του ποινικού δικαίου. Ζητήματα που σχετίζονται με την αποκλειστική υπαιτιότητα ή την συνυπαιτιότητα των εμπλακέντων σε ένα ατύχημα, την αιτιώδη συνάφεια μιας πράξης με το ατύχημα και τη διακοπή της, την αδικοπρακτική ευθύνη και την αναγωγή, την προσεπίκληση και τις παρεμβάσεις, την ηθική βλάβη και την ψυχική οδύνη, την αποζημίωση για διαφυγόντα εισοδήματα, υπάρχουν μεταξύ των άλλων προβλημάτων που πρέπει να αντιμετωπισθούν από τα δικαστήρια. Επίσης δημιουργούνται θέματα από τη λειτουργία της ίδιας της σύμβασης ασφάλισης μεταξύ ασφαλισμένου και ασφαλιστή ή του τρίτου παθόντος στο ατύχημα με τους προηγούμενους. Η σωστή αντιμετώπιση του όλου πλέγματος των θεμάτων επιβάλλει τη σφαιρική γνώση των νομικών διατάξεων και της νομολογίας των δικαστηρίων ως πηγής δικαίου. Έχοντας υπόψη τα εν λόγω προβλήματα θα επιχειρήσω να αναφερθώ σε ορισμένα από αυτά τα προβλήματα.

* Γενικά περί της ειδικής διαδικασίας του άρθρου 614 παρ. 6 ΚΠολΔ

Η διαδικασία εκδίκασης των αγωγών αποζημίωσης από αυτοκινητικά ατυχήματα που ορίζονταν στο ήδη καταργηθέν άρθρο 681Α του ΚΠολΔ ρυθμίζεται πλέον από τις διατάξεις περί περιουσιακών διαφορών και σύμφωνα με την ειδική αυτή διαδικασία δικάζονται όλες οι αποζημιώσεις οποιασδήποτε μορφής για ζημίες που έχουν προκληθεί από αυτοκίνητο μεταξύ των δικαιούχων ή των διαδόχων τους και εκείνων που έχουν την υποχρέωση να καταβάλουν αποζημίωση ή των διαδόχων τους, όπως και απαιτήσεις από σύμβαση ασφάλισης αυτοκινήτου μεταξύ των ασφαλιστικών εταιριών και των ασφαλισμένων ή των διαδόχων τους (πχ παρεμπίπτουσα αγωγή ασφα­λισμένου κατά ασφαλιστή για την καταβολή του ποσού που του ζητεί να πληρώσει o παθών, αγωγή για αποζημίωση λόγω επέλευσης του κινδύνου λόγω βλάβης εμπο­ρεύματος που μεταφέρεται με αυτοκίνητο κατά τη λειτουργία του κλπ ). O όρος "αυτοκίνητο" λαμβάνεται υπόψη με την ευρεία του έννοια, δηλ. με την έννοια που χρησιμοποιείται από οποιαδήποτε διάταξη νόμου, χωρίς καμία διάκριση. Τέτοια είναι τα επιβατηγά, φορτηγά, λεωφορεία "πούλμαν", «τρόλεϋ μπας", η μοτοσυκλέτα, το μοτοποδήλατο, θεριζοαλωνιστική μηχανή, o φορτωτής (klark όταν κινείται σαν όχημα και όχι όταν λειτουργεί ως μηχάνημα φορτώνοντας ή εκφορτώνοντας προϊόντα), o γεωργικός ελκυστή­ρας κλπ. Με το άρθρο 48 παρ 1 του νόμου 3900/2010 υπήχθησαν στη δικαιοδοσία των πολιτικών δικαστηρίων όλες οι διαφορές που αφορούν αποζημιώσεις από αυτοκινητικό ατύχημα και επομένως και οι αποζημιώσεις που ζητούνται από το Ελληνικό Δημόσιο ή από τα νομικά πρόσωπα δημοσίου Δικαίου από αυτοκινητικά ατυχήματα που προκλήθηκαν με οχήματα τους, για τις οποίες ήταν αρμόδια προς εκδίκαση τα διοικητικά δικαστήρια.

* Προϋποθέσεις για καταβολή αποζημίωσης σε αυτοκινητικό ατύχημα

Πρώτη και βασική υποχρέωση για τη θεμελίωση υποχρέωσης προς αποζημίωση είναι η ύπαρξη ζημίας ή βλάβης. Ως ζημία με την ευρεία έννοια νοείται κάθε βλάβη που προκαλείται στα υλικά ή άυλα αγαθά ενός προσώπου, δηλαδή κάθε δυσμενής μεταβολή τους. Η ζημία αποτελεί το αποτέλεσμα της σύγκρισης δύο μεγεθών δηλαδή της παρούσας κατάστασης της περιουσίας του προσώπου και εκείνης που θα υπήρχε αν δεν σημειωνόταν το ζημιογόνο γεγονός (θεωρία της διαφοράς). Η διαφορά των δύο αυτών μεγεθών αποτελεί τη ζημία η οποία προκύπτει από την αφαίρεση της κατάστασης της περιουσίας η οποία θα διαμορφωνόταν αν δεν συνέβαινε το ζημιογόνο γεγονός και της τωρινής καταστάσεως της. Η ματαιωθείσα αυτή επαύξηση αποτελεί το διαφυγόν κέρδος. Στην όλη ζημία όμως περιέχεται και η θετική ζημία δηλαδή η μείωση συνεπεία του ζημιογόνου γεγονότος της υπάρχουσας περιουσίας

Από τις διατάξεις των άρθρων 297, 298, 330 εδ. β` και 914 του Α.Κ., προκύπτει ότι η αδικοπρακτική ευθύνη προς αποζημίωση προϋποθέτει συμπεριφορά παράνομη και υπαίτια, επέλευση ζημίας και αιτιώδη σύνδεσμο μεταξύ της συμπεριφοράς του δράστη και της ζημίας. Παράνομη είναι η συμπεριφορά που αντίκειται σε επιτακτικό ή απαγορευτικό κανόνα δικαίου, ο οποίος απονέμει δικαίωμα ή προστατεύει συγκεκριμένο συμφέρον του ζημιωθέντος, μπορεί δε η συμπεριφορά αυτή να συνίσταται σε θετική ενέργεια ή σε παράλειψη ορισμένης ενέργειας. Μορφή υπαιτιότητας είναι και η αμέλεια, η οποία υπάρχει όταν δεν καταβάλλεται η επιμέλεια που απαιτείται στις συναλλαγές, δηλαδή αυτή που αν καταβαλλόταν, με μέτρο τη συμπεριφορά του μέσου συνετού και επιμελούς ανθρώπου του κύκλου δραστηριότητας του ζημιώσαντος, θα καθιστούσε δυνατή την αποτροπή του παράνομου και ζημιογόνου αποτελέσματος. Αιτιώδης σύνδεσμος υπάρχει όταν η παράνομη και υπαίτια συμπεριφορά του δράστη ήταν, σύμφωνα με τα διδάγματα της κοινής πείρας, ικανή, κατά την συνηθισμένη πορεία των πραγμάτων, να επιφέρει την ζημία και την επέφερε στην συγκεκριμένη περίπτωση. Το αυτοκινητικό ατύχημα έχει ως αποτέλεσμα είτε την πρόκληση υλικών ζημιών σε πράγματα ή γενικότερα στην περιουσία προσώπου είτε την πρόκληση σωματικής κάκωσης ή θανάτωσης στους επιβάτες του αυτοκινήτου ή σε πεζούς .

* Αξίωση αποζημίωσης για ζημίες πράγματος και ειδικότερα αυτοκινήτου

Σε περίπτωση προκλήσεως ζημιών σε ξένο αυτοκίνητο από το είδος και την έκταση των ζημιών και από το συνδυασμό άλλων περιστατικών θα εξαρτηθεί ο τρόπος με τον οποίο θα διαμορφωθεί η περαιτέρω εξέλιξη των πραγμάτων. Οι επιλογές που προσφέρονται στον ζημιωθέντα είναι οι ακόλουθες:

1. Σε περίπτωση ζημίας του πράγματος (καθολική καταστροφή – μερική βλάβη αυτοκινήτου) ο παθών μπορεί δικαιούται θετική και αποθετική ζημία. Θετική ζημία είναι η πριν από το ατύχημα αξία του αυτοκινήτου. Πότε υπάρχει ολική καταστροφή (υπό τεχνική ή οικονομική έννοια): Υπό τεχνική έννοια υπάρχει όταν λόγω του είδους και της έκτασης της βλάβης, είναι τεχνικά αδύνατη η αποκατάστασή της – συνηθίζεται να λέγεται στην πράξη «έγινε παλιοσίδερα» ή «έχει αξία μόνο ως σιδερικά». Υπό  οικονομική έννοια υπάρχει όταν είναι με τεχνικά δυνατή η αποκατάσταση της βλάβης, εντούτοις είναι οικονομικά ασύμφορη καθότι θα απαιτήσει χρόνο και δαπάνες το ύψος των οποίων με συνυπολογισμό και της μείωσης της εμπορικής αξίας του αυτοκινήτου υπερβαίνει σημαντικά το κόστος για την απόκτηση ενός άλλου ισάξιου με το ζημιωμένο αυτοκινήτου. Η ελληνική νομολογία δέχεται ολική καταστροφή υπό οικονομική έννοια μόλις διαπιστώσει ότι η δαπάνη επισκευής υπερβαίνει την πριν από το ατύχημα εμπορική αξία του αυτοκινήτου, στο ύψος της οποίας περιορίζει την αιτούμενη αποζημίωση. Η αποζημίωση δεν επιτρέπεται να είναι μεγαλύτερη από την αξία του πράγματος κατά το χρόνο της βλάβης. Ο υπόχρεος σε αποζημίωση δεν βαρύνεται με τη δαπάνη αγοράς καινούριου αυτοκινήτου στη θέση του κατεστραμμένου ούτε με το τίμημα πώλησης του αυτοκινήτου σε τρίτον αλλά στη μεν πρώτη περίπτωση με την αξία που αυτό είχε πριν την επέλευση της ζημίας, στη δε δεύτερη με τη διαφορά μεταξύ της αξίας που είχε πριν το ατύχημα και του τιμήματος πώλησης σε τρίτον, δεδομένου ότι σε διαφορετική περίπτωση θα οδηγούμασταν στον πλουτισμό του ίδιου του ζημιωθέντος, ουχί στην αποκατάστασή του στην προτέρα κατάσταση. Ο εναγόμενος μπορεί να προβάλει (την ανατρεπτική) ένσταση συνυπολογισμού ζημίας – οφέλους με αίτημα τον περιορισμό της αιτούμενης αποζημιώσεως κατά την αξία των υπολειμμάτων του καταστραφέντος αυτοκινήτου δεν δικαιούται όμως να αξιώσει την απόδοση σ' αυτόν αυτούσιων των υπολειμμάτων γιατί αυτά αποτελούν περιουσία του ιδιοκτήτη. Ο ζημιωθείς ιδιοκτήτης ενάγων δικαιούται είτε ν' αφαιρέσει την αξία των υπολειμμάτων από το συνολικό ποσό της αιτούμενης αποζημιώσεως είτε ν' αξιώσει την αποκατάσταση της συνολικής ζημίας του αποδίδοντας στον υπόχρεο εναγόμενο τα υπολείμματα. Αν ο ενάγων στην αγωγή αποζημιώσεως δεν αναφέρει τίποτε για την ύπαρξη και αξία υπολειμμάτων του καταστραφέντος αυτοκινήτου του, η μείωση της αποζημίωσης κατά την αξία των υπολειμμάτων δεν γίνεται αυτεπάγγελτα από το δικαστήριο, αλλά απαιτείται για τον σκοπό αυτό προβολή σχετικού ισχυρισμού (ένστασης) από την πλευρά του εναγομένου (βλ. ΕφΘεσ 2935/2005, ό.π. ΕφΑΘ 10496/1998, ΕπΣυγκΔ 2001).

Επίσης ο ενάγων δικαιούται το    διαφυγόν κέρδος από την αδυναμία χρήσεως – στέρηση της εκμετάλλευσης του βλαβέντος αυτοκινήτου τόσο για το διάστημα που μεσολάβησε από την καταστροφή μέχρι την 1η συζήτηση ενώπιον του πρωτοβάθμιου όσο και για το μεταγενέστερο διάστημα μέχρι την πληρωμή της αξίας του καταστραφέντος πράγματος: Σε περίπτωση που το αυτοκίνητο αποτελεί πηγή προσπόρισης ωφελημάτων – επαγγελματική χρήση (πχ αυτοκίνητο ταξί), ο ζημιωθείς δικαιούται το κέρδος που θα αποκόμιζε από την εκμετάλλευση του αυτοκινήτου του με πιθανότητα κατά τη συνήθη πορεία των πραγμάτων, αν δε μεσολαβούσε η αδικοπραξία. Σημειώνεται επίσης ότι δικαιούται να ζητήσει τόκους επί του ποσού του διαφυγόντος κέρδους (ΑΚ 346) από την επίδοση της αγωγής μέχρι την καταβολή. Ωστόσο για όσο διάστημα ζητεί διαφυγόντα εισοδήματα, δεν είναι δυνατό να ζητεί και τόκους επί της θετικής ζημίας, δεδομένου ότι ο τόκος αποτελεί το εκ του νόμου κατ’ αποκοπή οφειλόμενο ποσό διαφυγόντος κέρδους (βλ. Αθαν. Κρητικό, «Αποζημίωση από Αυτοκινητικά Ατυχήματα», έκδοση 2008, παράγραφος 22, περιθ. αριθ. 17-18 , σελ. 470-471).

Ακόμη ο ιδιοκτήτης ολικά καταστραφέντος αυτοκινήτου για την προσωρινή κάλυψη των αναγκών του, δικαιούται να μισθώσει άλλο Ι.Χ.Ε. όχημα από εταιρία εκμίσθωσης αυτοκινήτων ή να κάνει χρήση ταξί και να ζητήσει τη  δαπάνη μίσθωσης αυτοκινήτου μέχρι την απόκτηση άλλου αυτοκινήτου. Το δικαίωμα του ζημιωθέντος να μισθώνει αυτοκίνητο πρέπει να διαρκεί για όσο χρόνο δεν του καταβάλλεται η αποζημίωση από τον υπόχρεο. Παράλληλα όμως μπορεί να ενεργοποιηθεί και το καθήκον του ζημιωθέντος για περιορισμό της ζημίας του μέσω των δυνατοτήτων που έχει (πχ. ανάλωση ιδίου κεφαλαίου, σύναψη δανείου κλπ). Ο δικαιούχος ενεργεί αντιθέτως προς τον κανόνα της ΑΚ 300 μη αξιοποιώντας τις δυνατότητες που έχει. Προϋποτίθεται προς τούτο παραδεκτή προβολή σχετικού ισχυρισμού από τον εναγόμενο  (ένσταση της ΑΚ 300) [ΑΠ 1184/2005,ΕφΑΘ5613/1993]. Τέλος μπορεί να ζητήσει και τη δαπάνη που κατέβαλε για τη μεταφορά του από τον τόπο του ατυχήματος.

2. σε περίπτωση μερικής βλάβης: Αποκαθίσταται καταρχήν η θετική ζημία του ιδιοκτήτη που συνίσταται στη δαπάνη επισκευής του αυτοκινήτου του, η οποία δεν υπερβαίνει ωστόσο την πριν από το ατύχημα αξία, διαφορετικά θα επρόκειτο για ολική καταστροφή. Παράλληλα, ο ιδιοκτήτης του βλαβέντος αυτοκινήτου δικαιούται να αξιώσει και την αποκατάσταση του διαφυγόντος κέρδους από τη μη εκμετάλλευση του αυτοκινήτου καθ’ όλο το χρόνο επισκευής του τη   δαπάνη μίσθωσης έτερου οχήματος για την κάλυψη των αναγκών του κατά τη διάρκεια των επισκευών τη δαπάνη μεταφοράς από τον τόπο του ατυχήματος και τη    μείωση της εμπορικής αξίας του αυτοκινήτου του. Σε αμφότερες τις άνω περιπτώσεις ο ζημιωθείς δικαιούται να απαιτήσει και χρηματική ικανοποίηση λόγω ηθικής βλάβης (ΑΚ 932).

ΣΤΗΝ ΠΕΡΙΠΤΩΣΗ ΠΟΥ Ο ΕΝΑΓΩΝ ΖΗΤΕΙ ΔΙΑΦΥΓΟΝΤΑ ΚΕΡΔΗ, Η ΑΓΩΓΗ ΠΡΕΠΕΙ ΝΑ ΚΟΙΝΟΠΟΙΗΘΕΙ ΣΤΗΝ ΑΡΜΟΔΙΑ Δ.Ο.Υ (άρθρο 10 παρ. 5 Ν. 489/1976, όπως προστέθηκε με το άρθρο 10 παρ. 5 περιπτ. η' Ν. 2741/1999, σύμ­φωνα με το οποίο "η συζήτηση της κύριας αγωγής κατά ασφαλιστικής εταιρείας, του κατά το άρθρο 19 του παρόντος νόμου Επικουρικού Κεφαλαίου ή άλλου υποχρέου για απώλεια εισοδήματος λόγω ατυχήματος που προκλήθηκε από αυτοκίνητο κηρύσ­σεται απαράδεκτη, αν δεν προσαχθεί βεβαίωση περί προηγούμενης κοινοποίησης αντιγράφου της αγωγής στην αρμόδια Δημόσια Οικονομική Υπηρεσία του ενάγοντος". Συνεπώς, εάν με την αγωγή ζητούνται διαφυγόντα κέρδη από εισοδήματα που δεν πραγματοποιήθηκαν εξαιτίας του οδικού τροχαίου ατυχήματος, ανεξάρτητα αν αυτά αφορούν σε εισοδήματα από εξηρτημένη εργασία, παροχή ανεξαρτήτων υπηρεσιών ή διαφυγόντα κέρδη από άσκηση ατομικής ή άλλης εμπορικής επιχείρησης και δεν προ­κύπτει προηγούμενη κοινοποίηση της αγωγής στην Δ.Ο.Υ, που είναι αρμοδια για τον ενάγοντα, η συζήτηση της αγωγής κηρύσσεται απαράδεκτη (ΑΠ 1217/2012 , Εφ Αθ 4774/2011 δημ Νόμος). Εξυπακούεται ότι εάν οι ενάγοντες, που ζητούν διαφυγόντα κέρδη, είναι περισσότεροι, η αγωγή θα πρέπει να κοινοποιηθεί στην αρμόδια Δ.Ο.Υ καθενός των εναγόντων. Επίσης εξυπακούεται ότι αν υπάρχουν και άλλα αγωγικά αιτήματα πέραν των διαφυγόντων κερδών, όπως συνήθως συμβαίνει, η συζήτηση της αγωγής δεν κηρύσσεται στο σύνολό της απαράδεκτη αλλά μόνο για το συγκεκριμένο αγωγικό κονδύλιο, ενώ συζητείται για τα υπόλοιπα. Η δαπάνη της εξώδικης πραγματογνωμοσύνης δεν αποδίδεται ως ζημία αλλά στα πλαίσια της δικαστικής δαπάνης της δίκης αποζημιώσεως. Η σχετική δαπάνη γίνεται προς απόκτηση αποδεικτικού μέσου και αποκαθίσταται ως δικαστική δαπάνη, αν κρίνει αυτή αναγκαία το δικαστήριο (βλ. έτσι ΑΠ 1450/2009 Χρ ΙΔ 2010, 347).

* Αξίωση καταβολής αποζημίωσης για ζημία που προκλήθηκε συνεπεία προσβολής του σώματος ή της υγείας του παθόντος.

Το άρθρο 914 ΑΚ θεμελιώνει την υποχρέωση αποζημίωσης βάσει αδικοπραξίας ορίζοντας τις προς τούτο προϋποθέσεις. Ο τρόπος και η έκταση της αποζημίωσης στην περίπτωση που οφείλεται τέτοια ασχέτως του νόμιμου λόγου ευθύνης προσδιορίζεται στα άρθρα 297 και 298 ΑΚ. Θέμα έκτασης αποζημίωσης ρυθμίζει και το άρθρο 929 ΑΚ . Κατά το άρθρο 929 εδ. α ΑΚ, σε περίπτωση βλάβης του σώματος ή της υγείας προσώπου η αποζημίωση περιλαμβάνει εκτός από τα νοσήλια και τη ζημία που έχει ήδη επέλθει, οτιδήποτε ο παθών θα στερείται στο μέλλον ή θα ξοδεύει επιπλέον εξαιτίας της αύξησης των δαπανών του. Κατά δε το άρθρο 298 ΑΚ, η αποζημίωση περιλαμβάνει τη μείωση της υπάρχουσας περιουσίας του δανειστή (θετική ζημία) καθώς και το διαφυγόν κέρδος. Τέτοιο κέρδος λογίζεται εκείνο που προσδοκά κανείς με πιθανότητα σύμφωνα με τη συνηθισμένη πορεία των πραγμάτων ή τις ειδικές περιστάσεις και ιδίως τα προπαρασκευαστικά μέτρα που έχουν ληφθεί. Η αξίωση αποζημίωσης κατά τη διάταξη του άρθρου 929 του Α.Κ, για διαφυγόντα εισοδήματα του παθόντος, που κατ` ανάγκη συνδέεται με επίκληση και απόδειξη συγκεκριμένης περιουσιακής ζημίας λόγω της ανικανότητας του παθόντος προς εργασία είναι διαφορετική από την κατά τη διάταξη του άρθρου 931 του Α.Κ. αξίωση για αποζημίωση λόγω αναπηρίας ή παραμόρφωσης, καθώς και από την κατά τη διάταξη του άρθρου 932 του Α.Κ. αξίωση για χρηματική ικανοποίηση λόγω ηθικής βλάβης και είναι αυτονόητο ότι όλες οι παραπάνω αξιώσεις δύνανται να ασκηθούν ,είτε σωρευτικά είτε μεμονωμένα, αφού πρόκειται για αυτοτελείς αξιώσεις και η θεμελίωση κάθε μιας από αυτές δεν προϋποθέτει αναγκαία την ύπαρξη και των λοιπών (βλ. και Α.Π. 72/2012, Α.Π. 1087/2010, Α.Π. 1432/2009, Α.Π. 765/2007, Α.Π. 670/2006 ΑΠ 150 /2015). Το περιεχόμενο της εν λόγω αποζημίωσης που προβλέπεται από τα άρθρα 914 και 297, 298 ΑΚ μπορεί να είναι: **Α)** Νοσήλια και συνδεόμενες με αυτά δαπάνες. Τα νοσήλια έχουν ευρύ περιεχόμενο και περιλαμβάνουν κάθε δαπάνη που έγινε ή κρίθηκε αναγκαία να γίνει για την αποκατάσταση της υγείας του θύματος. Σ’ αυτά περιλαμβάνονται – η  δαπάνη αγοράς φαρμάκων, η αμοιβή ιατρού τα έξοδα παραμονής στο νοσοκομείο ή την κλινική, φυσιοθεραπειών, αγορά τεχνητών μελών σώματος, έξοδα μεταφοράς – μετάβασης στο νοσοκομείο για εξετάσεις, αγορά ιατρικών – ορθοπεδικών ειδών- ειδική βελτιωμένη τροφή, όταν αυτή απαιτείται και υποδεικνύεται από τον θεράποντα ιατρό, το είδος αυτής, η πρόσληψη αποκλειστικής νοσοκόμου (πραγματική δαπάνη), η  
- αμοιβή οικιακής βοηθού/νοσοκόμου (πλασματική δαπάνη): σε περίπτωση τραυματισμού από αδικοπραξία, όταν προς μετριασμό της ζημίας του παθόντος, οι συγγενείς παρέχουν οικονομική βοήθεια ή παρέχουν περιποιήσεις και φροντίδα σ’ αυτόν στο νοσοκομείο ή κατ’ οίκον, άνευ ανταλλάγματος, η προσφορά αυτή των υπηρεσιών εκ μέρους των πιο πάνω προσώπων προς τον παθόντα δεν απαλλάσσει τον υπόχρεο από την αποζημίωση. Η θεμελίωση τέτοιας αξίωσης αποζημιώσεως ενεργοποιείται μέσω της ΑΚ 930 παρ. 3 - έξοδα νοσηλείας – μετάβαση στο εξωτερικό, έξοδα διαμονής και τροφής του συνοδού, αρκεί η δαπάνη να μη στηρίζεται σε υπερβάλλουσα πρόνοια του θύματος οπότε και θα κριθεί καταχρηστική. Δεν αποκαθίστανται γιατί δεν αποτελούν αναγκαία δαπάνη τα ποσά που καταβάλλονται σε βοηθητικό η ιατρικό προσωπικό νοσοκομείου ενταγμένου στο ΕΣΥ κατά τη διάρκεια της νοσηλείας σ΄ αυτό του παθόντος. Δεν είναι αναγκαία δαπάνη και δεν έχει νόμιμη βάση. (βλ. ΑΠ 2176/2009 Ελλ Δνη 2010, 388 = ΝοΒ 2010, 1228). [Πάγια γίνεται δεκτό και έχει κριθεί ότι η ελεύθερη επιλογή θεράποντος ιατρού, νοσοκομείου, θεραπευτικού ιδρύματος και θεραπευτικής μεθόδου ανήκει στον ίδιο τον ζημιούμενο { βλ. σχετ.: Κρητικό, έκδοση 2008, σελ.260, περ. αρ. 21 με αυτόθι παραπομπή στις Εφ.Αθ. 6930/2001 ΕπΣυγκΔ 2004,641, Εφ.Αθ. 5508/1993 ΕλλΔνη 1995,1578, Εφ.Αθ. 3252/1991 (αδημ.), Εφ.Αθ. 10667/1990 (αδημ.) }. Το ζήτημα εμφανίζεται τόσο για τους ασφαλιστικά καλυμμένους – παθόντες όσο και για τους ανασφάλιστους ή μη έχοντες επαρκή ασφαλιστική κάλυψη. Γίνεται, έτσι, δεκτό ότι ο παθών από αδικοπραξία δεν είναι υποχρεωμένος, για να μην επιβαρύνει τον υπόχρεο, να αρκεσθεί να δεχθεί τις υπηρεσίες τις οποίες του προσφέρει το ασφαλιστικό του ταμείο από πλευράς διαθέσιμων ιατρών και θεραπευτικών κλινικών. Εν προκειμένω, ενόψει της σημασίας που έχει η υγεία για τον άνθρωπο, δεν μπορεί να λειτουργήσει το βάρος που έχει ο παθών για περιορισμό της ζημίας του. Έτσι είναι επιτρεπτή η εισαγωγή σε δαπανηρότερη ιδιωτική κλινική αντί σε κρατικό νοσοκομείο, καθώς επίσης ο τραυματισθείς δημόσιος υπάλληλος επιτρέπεται να νοσηλευθεί σε ιδιωτική κλινική.    
Εδώ πρέπει να επισημανθούν και οι περιπτώσεις της κατά νόμο υποκατάστασης του φορέα κοινωνικής ασφάλισης. Κατ’ αυτό τον τρόπο, καθιερώνονται εξαιρέσεις στον κανόνα της ΑΚ 930 παρ.3. Στη νομοθεσία που διέπει κάθε φορέα κοινωνικής ασφάλισης προβλέπονται παροχές σε είδος (όπως παροχές ιατροφαρμακευτικής περίθαλψης) ή παροχές σε χρήμα (όπως η χορήγηση επιδόματος κατά τον χρόνο ανικανότητας προς εργασία του ασφαλισμένου). Με τις διατάξεις που περιέχονται στα άρθρα 10 παρ.5 του ν.δ. 4104/1960, 18 του ν. 4476/1965 και 18 του ν. 1654/1986 νομοθετήθηκε η υποκατάσταση του ΙΚΑ στην αξίωση αποζημίωσης του παθόντος – ασφαλισμένου κατά του υπόχρεου τρίτου για τα ποσά που κατέβαλε ή οφείλει να καταβάλει στον ασφαλισμένο του ως παροχές κλάδου ιατροφαρμακευτικής περίθαλψης ή ως παροχές σε χρήμα (επιδότηση κατά τον χρόνο ανικανότητας προς εργασία του ασφαλισμένου, σύνταξη αναπηρίας, σύνταξη στη χήρα και τα ανήλικα τέκνα του ασφαλισμένου και θανατωθέντος). Στις περιπτώσεις αυτές που επέρχεται ex lege η αυτοδίκαιη μεταβίβαση στο ΙΚΑ της αξίωσης αποζημίωσης του δικαιούχου, πρέπει να συντρέχει αντιστοιχία μεταξύ των παροχών του ΙΚΑ προς τον ασφαλισμένο του και της αξίωσης αποζημίωσης του τελευταίου κατά του τρίτου.  
 Ήδη με το άρθρο 47 παρ.6 του Ν. 3518/2006, επεκτάθηκε η ανάλογη εφαρμογή των πιο πάνω διατάξεων και στους ασφαλιστικούς φορείς των ελεύθερων επαγγελματιών, των ανεξάρτητα απασχολούμενων και στον ΟΓΑ. Πλέον πρόσφατα δε, επεκτάθηκε και στον ΕΟΠΠΥ το δικαίωμα υποκατάστασης, για τις παροχές υγειονομικής περίθαλψης σε είδος, κατά της ασφαλιστικής εταιρίας του υπαιτίου, κατ’ ανάλογη εφαρμογή των ήδη ισχυουσών ρυθμίσεων για το ΙΚΑ [Με την παρ. 5 του άρθρου 29 του ν. 3918/2011 που προστέθηκε με το άρθρο 29 παρ. 2 του ν. 4272/2014 (ΦΕΚ Α 145/ 11.7. 2014) προβλέπεται ότι: « Οι διατάξεις της παρ. 5 του άρθρου 10 του ν.δ.4104/1960 καθώς και οι διατάξεις του β.δ.226/23.2/21.3.1973 έχουν ανάλογη εφαρμογή και στον ΕΟΠΠΥ, όσον αφορά την υγειονομική περίθαλψη σε είδος, σε περίπτωση τροχαίου ατυχήματος, σύμφωνα με τις διατάξεις του Ενιαίου Κανονισμού Παροχών Υγείας του ΕΟΠΠΥ. Η αξίωση παραγράφεται μετά πενταετία, η οποία αρχίζει από τη γνώση του ζημιογόνου γεγονότος από τον οργανισμό…..» ]

**Β)** Μελλοντικές στερήσεις - διαφυγόν κέρδος: Σύμφωνα με την διάταξη του άρθρου 929 του ΑΚ "σε περίπτωση βλάβης του σώματος ή της υγείας του προσώπου η αποζημίωση περιλαμβάνει, εκτός από τα νοσήλια και τη ζημία που έχει ήδη επέλθει, οτιδήποτε ο παθών θα στερείται στο μέλλον ή θα ξοδεύει επιπλέον εξαιτίας της αύξησης των δαπανών του" και στη διάταξη του άρθρου 298 ΑΚ ότι "η αποζημίωση περιλαμβάνει τη μείωση της υπάρχουσας περιουσίας του δανειστή (θετική ζημία) καθώς και διαφυγόν κέρδος. Τέτοιο κέρδος λογίζεται εκείνο που προσδοκά κανείς με πιθανότητα σύμφωνα με τη συνηθισμένη πορεία των πραγμάτων ή τις ειδικές περιστάσεις και ιδίως τα προπαρασκευαστικά μέτρα που έχουν ληφθεί". Από το συνδυασμό των διατάξεων αυτών, προκύπτει ότι ο υποστάς βλάβη του σώματος ή της υγείας του, δικαιούται να αξιώσει και τη μελλοντική αποθετική του ζημία (διαφυγόν κέρδος), γιατί λόγω της μειωμένης ικανότητάς του προς εργασία συνεπεία της βλάβης της υγείας ή του σώματος του χάνει τα εισοδήματα από την εργασία, την οποία έχοντας πλήρη ικανότητα κατά τη συνήθη πορεία των πραγμάτων, θα ασκούσε στο μέλλον (ΑΠ 1832/2005 ΕλλΔικ 47.425). Η δυνατότητα αυτή προβλέπεται έστω και αν ακόμη δεν έχει επέλθει η ζημία και επομένως δεν έχει πληρωθεί ένας όρος του πραγματικού του εφαρμοστέου κανόνα δικαίου, η δε αξίωση προς αποκατάσταση της είναι απεριόριστη για όσο χρόνο διαρκεί η ανικανότητα του παθόντος. Προς τούτο δεν απαιτείται βεβαιότητα, αλλά αρκεί πιθανότητα κατά τη συνήθη πορεία των πραγμάτων, γεγονός που πρέπει να προκύπτει από τις ιδιαίτερες περιστάσεις, ιδιαίτερα δε από τα προς τούτο ληφθέντα μέτρα. Για να είναι η αγωγή ορισμένη και νόμιμη, ο ζημιωθείς πρέπει να επικαλεσθεί στην αγωγή του και να αποδείξει ότι δεν θα μπορέσει στο κρίσιμο χρονικό διάστημα να ασκήσει την επαγγελματική δραστηριότητα που προηγουμένως ασκούσε και που με πιθανότητα κατά τη συνήθη πορεία των πραγμάτων θα ασκούσε, αν δεν τραυματιζόταν και έτσι ζημιώθηκε ορισμένο ποσό που κέρδιζε προηγουμένως από την ίδια εργασία. Δεν αρκεί η επανάληψη των εκφράσεων του άρθρου 298 ΑΚ ούτε η αναφορά του συνολικά φερόμενου ως διαφυγόντος κέρδους, αλλά απαιτείται η εξειδικευμένη κατά περίπτωση μνεία των συγκεκριμένων περιστάσεων και μέτρων που καθιστούν πιθανό το κέρδος ως προς τα επιμέρους κονδύλια καθώς και η επίκληση των κονδυλίων αυτών, ώστε να μπορεί να διαταχθεί απόδειξη (ΟλΑΠ 20/1992, ΝοΒ 41, 85, ΑΠ 390/2004 ΕλλΔικ 46.1654, ΑΠ 1147/2003 ΕλλΔικ 46.388, ΑΠ 998/2003 ΕλλΔικ 45.1597, ΑΠ 948/2003, ΧριΔ 2004, 44, ΑΠ 468/2003, ΑΠ 849/2002, ΝοΒ 2003, 47. ΑΠ 150/2002, Δημοσίευση "ΝΟΜΟΓ, ΑΠ 849/2002 ΕλλΔικ 43.1613ΑΠ 754/2000, Δημοσίευση "ΝΟΜΟΣ"). Αν από την έκθεση των περιστατικών, η μελλοντική ζημία παρίσταται ως απλώς ενδεχόμενη, τότε η αγωγή δεν είναι νόμιμη και δεν θεμελιώνεται αξίωση αποζημίωσης. Είναι διαφορετικό το θέμα αν στην αγωγή η ζημία του ενάγοντος εμφανίζεται ως πιθανή κατά τη συνήθη πορεία των πραγμάτων, από τις αποδείξεις όμως προκύπτει ότι αυτή είναι απλώς ενδεχόμενη. Στην τελευταία αυτή περίπτωση, η αγωγή είναι απορριπτέα ως κατ` ουσία αβάσιμη (ΑΠ 743/2003 ΕλλΔικ 44,1560, ΑΠ 107/2003 ΕλλΔικ 44.955, ΑΠ 1074/2002 ΕλλΔικ 45.86, ΑΠ 549/2002 ΕλλΔικ 43.1615, ΑΠ 1582/2001 ΕλλΔικ 43.701 -βλ. και Αθαν. Κρητικού, Αποζημίωση από Τροχαία Αυτοκινητικά Ατυχήματα, έκδ. 1998, παρ. 39 έως 41). Η αξίωση του παθόντα για διαφυγόντα εισοδήματα περιλαμβάνει το σύνολο των ακαθάριστων αποδοχών συνυπολογιζομένων και των ασφαλιστικών εισφορών του εργοδότη τις οποίες αυτός θα κατέβαλε στον οικείο ασφαλιστικό φορέα αν ο παθών δεν τραυματιζόταν και απασχολείτο (ΑΠ 604/2008 , Εφ Πειρ. 65/2011 ) ). Κατά το άρθρο 930 παρ. 1 του ΑΚ "η αποζημίωση των δύο προηγούμενων άρθρων που αναφέρεται στο μέλλον καταβάλλεται σε χρηματικές δόσεις κατά μήνα. Οταν υπάρχει σπουδαίος λόγος η αποζημίωση μπορεί να επιδικαστεί σε κεφάλαιο εφάπαξ". Από τη διάταξη αυτή προκύπτει, ότι η αποζημίωση των άρθρων 928 και 929 ΑΚ που αναφέρεται στο μέλλον, ήτοι για στέρηση διατροφής ή υπηρεσιών και για απώλεια εισοδημάτων ή στέρηση υπηρεσιών, καταβάλλεται κατά κανόνα σε χρηματικές δόσεις κατά μήνα. Κατ` εξαίρεση μπορεί το δικαστήριο, όταν το ζητήσει ο δικαιούχος και συντρέχει σπουδαίος λόγος, να την επιδικάσει σε κεφάλαιο εφάπαξ. Σπουδαίος λόγος υπάρχει, όταν συγκεντρωμένη η αποζημίωση μπορεί να εξυπηρετήσει καλύτερα τα συμφέροντα του δικαιούχου της αποζημιώσεως ή όταν υπάρχουν δυσμενείς προσωπικοί ή οικονομικοί λόγοι στην πλευρά του υπόχρεου της αποζημιώσεως.( ΑΠ 625|2010 Δημ Νόμος). Ως κεφάλαιο εφάπαξ νοείται το σύνολο των μελλοντικών περιοδικών δόσεων και δεν υπόκειται σε μείωση για οποιοδήποτε λόγο (βλ. ΑΠ 608/2001, ΕλλΔνη 2002.9  
Ειδικότερη επισήμανση αξίζει η περίπτωση της επαγγελματικής δραστηριότητας των αλλοδαπών στην Ελλάδα, που τα τελευταία χρόνια έχει γίνει έντονη μετά την αθρόα είσοδο στη χώρα σημαντικού αριθμού υπηκόων από κράτη της Ανατολικής Ευρώπης, Ασίας και Αφρικής. Εφαρμοστέο κατά την ΑΚ 26 είναι το ελληνικό ουσιαστικό δίκαιο. Μετά από μία μακρά διακύμανση της νομολογίας, η Ολομέλεια του ΑΠ με την 3/2004 απόφασή της δέχθηκε ότι η ύπαρξη άδειας εργασίας ή διαμονής δεν αποτελεί στοιχείο της βάσης της αγωγής είτε του ίδιου του τραυματισθέντος αλλοδαπού που αξιώνει αποζημίωση για διαφυγόντα εισοδήματα λόγω τραυματισμού (ΑΚ 929) είτε της χήρας και των τέκνων του θανατωθέντος αλλοδαπού που αξιώνουν αποζημίωση για στέρηση διατροφής κατά την ΑΚ 928. Ούτε ασκεί έννομη επιρροή στις άνω αξιώσεις ο ισχυρισμός του εναγομένου ότι ο αλλοδαπός (τραυματισθείς ή θανατωθείς) εστερείτο άδειας εργασίας ή διαμονής. Η απόφαση απέδωσε κρίσιμη σημασία στην πραγματική δυνατότητα κτήσεως εισοδημάτων ανεξάρτητα από την ακυρότητα ελλείψει αδείας της συμβάσεως εργασίας. Ακολούθησαν κι άλλες αποφάσεις όπως η ΑΠ 1559/2005, ΑΠ 1155/2007. Την άποψη αυτή πλέον ακολουθούν έκτοτε τα δικαστήρια ουσίας.

Σε περίπτωση απρόβλεπτης επιδείνωσης της σωματικής βλάβης και άσκησης δεύτερης αγωγής το δικαστήριο της δεύτερης αγωγής δεν δεσμεύεται από το δεδικασμένο που παράγεται από την τελεσίδικη απόφαση σχετικώς με τη χρονική διάρκεια της ανικανότητας προς εργασία. Ο ισχυρισμός περί απρόβλεπτης επιδείνωσης δεν συνιστά στοιχείο της βάσεως της αγωγής, αλλά αποτελεί μεταγενέστερο στοιχείο, του οποίου η προβολή και η απόδειξη οδηγεί σε ανατροπή του δεδικασμένου (βλ. έτσι ΑΠ 2272/2009 ΝοΒ 2010,1468).   Σε περίπτωση τραυματισμού της συζύγου φορέας της σχετικής αξιώσεως αποζημιώσεως δεν είναι μόνο η τραυματισθείσα σύζυγος η οποία εφεξής δεν μπορεί να προσφέρει υπηρεσίες στο συζυγικό οίκο, αλλά και ο αντανακλαστικά θιγόμενος ενάγων σύζυγος. Τελος όπως αναφέρθηκε παραπάνω με τις εν λόγω αξιώσεις μπορούν να σωρευθούν και αξίωση χρηματικής ικανοποίησης λόγω ηθικής βλάβης καθώς και η αξίωση του άρθρου 931 ΑΚ

* Αξίωση καταβολής αποζημιώσεως συνεπεία θανατώσεως (ΑΚ 928 – ΑΚ 932)

Σε περίπτωση που επήλθε ο θάνατος κάποιου προσώπου σε αυτοκινητικό ατύχημα οι αξιώσεις που γεννώνται είναι οι εξής:

α) νοσήλια για το διάστημα από τον τραυματισμό μέχρι το θάνατο  
β) έξοδα κηδείας: μόνο η δαπάνη που αναφέρεται στην πράξη της ταφής και στην τελετή και είναι ανάλογη με την κοινωνική θέση του θανατωθέντος (πχ. αγορά φέρετρου, λουλουδιών, δικαιώματα γραφείου κηδειών κλπ – όχι όμως η δαπάνη για τέλεση μνημοσύνων, για περιποίηση του τάφου ή αγορά πένθιμων ενδυμάτων, οι καταθέσεις στεφάνων, η δαπάνη μεταφοράς των οικείων στον τόπο της επικήδειας τελετής). Δικαιούχος της σχετικής αξίωσης είναι αυτός που τα κατέβαλε ή όποιος κατά νόμο υποχρεούται σε διατροφή του θανατωθέντος, ενώ αν ο τελευταίος διατρεφόταν ο ίδιος από τα εισοδήματα της εργασίας ή περιουσίας του, δικαιούχοι καθίστανται οι κληρονόμοι του (ΑΚ 1831). γ) αποζημίωση για στέρηση υπηρεσιών: δικαιούνται οι γονείς από τη θανάτωση τέκνου και η σύζυγος από τη θανάτωση του συζύγου   
δ) αποζημίωση για στέρηση διατροφής ή συνεισφοράς. Ο υπόχρεος σε αποζημίωση οφείλει αποκατάσταση της νόμιμης διατροφής και όχι εκείνης που πράγματι παρεχόταν. Συνεπώς είναι αδιάφορο αν ο θανατωθείς από ελευθεριότητα παρείχε διατροφή μεγαλύτερη από τη νόμιμη ή δεν παρείχε καθόλου διατροφή. Η αποζημίωση για στέρηση διατροφής προσδιορίζεται χωριστά για κάθε δικαιούχο αυτής δεδομένου ότι δεν αποτελούν δανειστές εις ολόκληρον. Με τις διατάξεις των άρθ. 1389, 1390 και 1485 ΑΚ καθιερώνεται η ισότιμη και αναλογική συμβολή των συζύγων στην κάλυψη των οικογενειακών αναγκών. Ισότιμη όμως συμβολή δεν νοείται μαθηματική ισότητα συνεισφορών, γιατί αυτή προϋποθέτει ισότητα δυνάμεων, αλλά σημαίνει συμβολή καθενός των συζύγων ανάλογα με τις δυνάμεις του. Για τον υπολογισμό δε του ποσού της διατροφής που δικαιούται ο επιζών σύζυγος δεν απαιτείται η εφαρμογή συγκεκριμένου μαθηματικού υπολογισμού και η παράθεση στην απόφαση μαθηματικών πράξεων, αλλά το δικαστήριο καθορίζει αυτό με βάση τις δυνάμεις των συζύγων, στις οποίες περιλαμβάνεται και η αποτίμηση των εισφερομένων προσωπικών υπηρεσιών (ΑΠ 1965/2008). Περαιτέρω ο εμμέσως ζημιωθείς λόγω στερήσεως της διατροφής οφείλει κατά την ΑΚ 300 να λάβει όλα τα δυνατά μέτρα προς αποτροπή ή μείωση της ζημίας. Επομένως η χήρα η οποία διαρκούντος του γάμου ασχολείτο με τα οικιακά έχει την υποχρέωση να μειώσει τη ζημία της από το θάνατο του συζύγου της εργαζόμενη σε εργασία ανάλογη με τις ικανότητες της και την κοινωνική της θέση. Λαμβάνονται υπόψη ηλικία, ικανότητες, τυχόν ύπαρξη τέκνων και λοιπές βιοτικές σχέσεις (βλ. έτσι ΑΠ 788/2010 Επ. Δικ. I. Α 2010,407 επ.

Περαιτέρω γεννάται αξίωση για  χρηματική ικανοποίηση λόγω ψυχικής οδύνης (ΑΚ 932). Η αξίωση αυτή δεν προϋποθέτει κατ’ ανάγκη αποζημίωση για περιουσιακή ζημία. Μπορεί να ζητηθεί όχι μόνο για παρελθούσα ψυχική οδύνη αλλά και για μέλλουσα (πχ. θανάτωση του πατέρα νηπίου τέκνου).   
Ειδικότερα, έννοια «οικογένειας» - δικαιούχοι ψυχικής οδύνης (περιπτωσιολογικά από τη νομολογία): κατά το άρθρο 932 εδ. 3 ΑΚ, σε περίπτωση θανάτωσης προσώπου, η χρηματική ικανοποίηση μπορεί να επιδικασθεί στην οικογένεια του θύματος, λόγω ψυχικής οδύνης. Στη διάταξη αυτή δεν γίνεται προσδιορισμός της έννοιας του όρου "οικογένεια του θύματος", προφανώς γιατί ο νομοθέτης δεν θέλησε να διαγράψει δεσμευτικώς τα όρια ενός θεσμού, ο οποίος, ως εκ της φύσεως του, υφίσταται αναγκαίως τις επιδράσεις εκ των κοινωνικών διαφοροποιήσεων κατά τη διαδρομή του χρόνου.  
Κατά την αληθή, όμως, έννοια της εν λόγω διατάξεως, που απορρέει από τον σκοπό της θεσπίσεως της, στην οικογένεια του θύματος περιλαμβάνονται οι εγγύτεροι και στενώς συνδεόμενοι συγγενείς του θανατωθέντος, που δοκιμάσθηκαν ψυχικά από την απώλεια του και προς ανακούφιση του ηθικού πόνου αυτών στοχεύει η διάταξη αυτή, αδιαφόρως αν συζούσαν μαζί του ή διέμεναν χωριστά  [σημαντική ως προς τον προσδιορισμό της έννοιας «οικογένεια» και τον καθορισμό των δικαιούχων ψυχικής οδύνης η ΟλΑΠ 21/2000]. Στους δικαιούχους περιλαμβάνονται : οι γονείς, τα τέκνα, τα αδέρφια (αμφιθαλή – ετεροθαλή), θετοί γονείς, θετά τέκνα, ανιόντες (παππούς – γιαγιά), εγγόνια, ο/η σύζυγος, οι συγγενείς εξ αγχιστείας μόνο του πρώτου βαθμού (ήτοι ο πεθερός, η πεθερά, η νύφη από υιό και ο γαμβρός από θυγατέρα), η μητριά του θύματος, η εν διαστάσει σύζυγος, εφόσον αποδειχτεί ότι αυτή πράγματι υπέστη ψυχική οδύνη από το θάνατο του συζύγου της, το κυοφορούμενο εφόσον γεννηθεί ζωντανό για τη μέλλουσα ψυχική του οδύνη, ο μνηστήρας/η μνηστή. Σύμφωνα με άλλη άποψη στη διάταξη του άρθρου 932 εδ 3 ΑΚ δεν γίνεται προσδιορισμός της έννοιας του όρου "οικογένεια του θύματος", προφανώς γιατί ο νομοθέτης, δεν θέλησε να διαγράψει δεσμευτικώς τα όρια του θεσμού αυτού. Κατά την αληθή, όμως, έννοια της εν λόγω διατάξεως, που απορρέει από τον σκοπό της θεσπίσεώς της στην οικογένεια του θύματος περιλαμβάνονται οι εγγύτεροι και στενώς συνδεόμενοι συγγενείς του θανατωθέντος, που δοκιμάσθηκαν ψυχικά από την απώλειά του και προς ανακούφιση του ηθικού πόνου αυτών στοχεύει η διάταξη αυτή, αδιαφόρως αν συζούσαν μαζί του ή διέμεναν χωριστά. Οι εν λόγω δικαιούχοι πρέπει να καθορίζονται με βάση τις διατάξεις των άρθρων 57 εδ.2 και 59 ΑΚ, που εγγύτερα προσεγγίζουν το ζήτημα και με τις οποίες καθορίζονται περιοριστικά τα πρόσωπα, που δικαιούνται να ζητήσουν την προστασία της προσωπικότητας του αποθανόντος προσώπου και την επιδίκαση χρηματικής ικανοποίησης λόγω ηθικής βλάβης.(Ολ.ΑΠ 21/2000, ΑΠ 731/2005, ΑΠ 319/2006, ΑΠ 581/2010), επομένως δεν περιλαμβάνονται στους δικαιούχους: τα πρώτα ξαδέλφια, οι σύζυγοι των αδελφών, οι θείοι, οι ανεψιοί, τα τέκνα των ανεψιών, αδιαφόρως αν υπάρχουν κι άλλοι εγγύτεροι συγγενείς ή αν αυτοί είναι οι μόνοι επιζώντες ή αν συμβιούσαν με το θύμα ή αν διατηρούσαν με τον θανατωθέντα αδελφικές σχέσεις, τα πρόσωπα που συζούν σε ελεύθερη ένωση. Το δικαίωμα χρηματικής ικανοποίησης λόγω ψυχικής οδύνης είναι αυτοτελές και δεν συνδέεται με την κληρονομική ιδιότητα. Έτσι είναι δυνατό πρόσωπο που δεν είναι κληρονόμος (πχ μητέρα του θύματος λόγω εξ αδιαθέτου κληρονομικής διαδοχής από το σύζυγο και τα τέκνα) να είναι δικαιούχος χρηματικής ικανοποίησης λόγω ψυχικής οδύνης. Σε περίπτωση θανάτωσης αλλοδαπού υπηκόου, συνεπεία αδικήματος διαπραχθέντος στην Ελλάδα, για το ζήτημα αν κάποιος ανήκει στην οικογένεια του θύματος και εντεύθεν έχει αξίωση χρηματικής ικανοποίησης, λόγω ψυχικής οδύνης, και νομιμοποιείται στη δικαστική επιδίωξή της έχει εφαρμογή η διάταξη του άρθρου 26 ΑΚ και επομένως το ζήτημα αυτό κρίνεται κατά το ελληνικό ουσιαστικό δίκαιο (Ολ ΑΠ 10/2011, ΑΠ 1308/2015). Μόνο δε στην περίπτωση εκείνη που αμφισβητηθεί, στη συνέχεια, μια από τις πιο πάνω συγγενικές ιδιότητες, όσο έχει σχέση με την ύπαρξη ή την εγκυρότητα της σχέσης εκείνης, από την οποία προέρχεται η ιδιότητα αυτή (π.χ η ύπαρξη ή όχι γάμου ή συγγενικής σχέσης γονέα και τέκνου), τότε πλέον καθίσταται αναγκαία η εφαρμογή των διατάξεων των άρθρων 13, 14, 17-24 του ΑΚ (κατά περίπτωση), για να κριθεί, αναλόγως, το εάν ο ενάγων έχει τελικώς την ιδιότητα του συζύγου ή του τέκνου, του πατέρα ή του παππού του θανατωθέντος.

Τελειώνοντας αισθάνομαι την ανάγκη να σας ευχαριστήσω για την προσοχή σας και την υπομονή σας να με ακούσετε.

Ευχαριστώ